‘তথ্যের স্বচ্ছতা’ এবং ‘তথ্যাধিকার’ এই বিষয়গুলো তাই খুব গুরুত্বপূর্ণ, যদিও জ্বালানী সেক্টরে সেসবের স্বরূপ কী হবে তা নিয়ে রয়েছে স্পষ্ট মতভেদ। এ প্রসঙ্গে সরকারের প্রতিনিধিত্বকারী এক আইনজীবীর মন্তব্য মনে পড়ছে। তাঁর ভাষ্যমতে এ ধরণের স্বচ্ছতার কথা নাকি চিন্তা করাও “হারাম”। আরেক সরকারি কর্মকর্তার কথা মনে পড়ছে যিনি সরকারি খরচে বিদেশে জ্বালানী বিষয়ে পিএইচডি করতে যাবার প্রস্তুতি হিসেবে কিছু প্রয়োজনীয় তথ্য জোগাড় করেছিলেন, সম্ভবত এই ভেবে যে সে সব তাঁর গবেষণার কাজে লাগতে পারে। ঠিক বিদেশ যাওয়ার প্রাক্কালে একদিন তাঁর ঘরে পুলিশ রেইড হয় এবং তারপর তিনি বেশ অনেককাল বন্দী জীবন যাপন করেছেন বলে শুনেছি। (এই ঘটনাটি আরেক উচ্চপদস্থ প্রাক্তন সরকারি কর্মকর্তার কাছ থেকে শোনা)। গ্রেফতারকৃত কর্মকর্তাটির অপরাধ হল অফিশিয়াল সিক্রেটস আইন (১৯২৩) এর লংঘন; তিনি নাকি রাষ্ট্রীয় ‘গোপনীয়’ তথ্য অবৈধভাবে নিজের সংগ্রহে রেখেছিলেন। এখন সমস্যা হল, ঔপনিবেশিক আমলের এই আইনটি ঢালাওভাবে এবং বলা যায় একরকম নিয়ন্ত্রণহীনভাবেই ব্যবহৃত হয়ে থাকে আমাদের দফতরগুলোতে। ফলে কোন্ তথ্যটি সত্যিই গোপনীয় আর কোনটি তা নয়, তার কোনো স্পষ্ট নীতিমালা রয়েছে বলে আমার জানা নেই। সুতরাং, কোনোদিন যদি কাউকে পেনসিল-ইরেজার কেনার রসিদ হেফাজতে রাখার অপরাধে এই আইনের আওতায় শাস্তি পাওয়ার কথা শুনি আমরা, তাতেও হয়তো অবাক হবার কিছু নেই।